KYK: M-Net-drama se 'Lioness' begin eersdaags | Netwerk24
Deur AJ Opperman 22 Januarie 2021 08:00
"Stel jou voor jy is agt jaar agter tralies vir iets wat jy nie gedoen het nie en amper niemand besoek jou nie," sê Shannon Esra, wat die rol van Samantha vertolk.
"Sy het in daardie tyd nooit haar kinders gesien nie."
Sagkens gestel kry Samantha die wind van voor.
Tog gaan lê sy nie en probeer om met haar kinders te herenig – net om onverwags gesaboteer te word. Sy maak boonop 'n ontstellende ontdekking.
Dié reeks van tien episodes begin op 28 Januarie en word deur Ochre Moving Pictures vervaardig.
Shannon Esra in 'Lioness'. Foto: M-Net
"Sam is nie op haar mond geval nie," sê Esra.
"Anders as sy, sê ek nie alles wat ek dink nie. Sy skrik nie vir vrees nie, sy ken haar waarheid. Sy dra haar hart op haar mou – sterk en impulsief. Ongelukkig het die impulsiwiteit nie altyd goeie gevolge nie."
Esra het verlede jaar in die M-Net-drama Still Breathing die rol van Candice vertolk, 'n vrou wat 'n verhouding met haar vriendin se man aanknoop.
Shannon Esra in 'Lioness'. Foto: M-Net
"Ek het Candice nie as 'n booswig in die verhaal beskou nie, maar eerder as 'n gebroke persoon. Sy het 'n diep liefde vir iemand gehad, maar sy kon hom nie kry nie. Sy wou haar vriendin hierdie seer spaar, maar toe dit uiteindelik op die lappe kom, was daar 'n soort bevryding, want dit was 'n geheim wat haar opgevreet het."
Esra beskou Candice as die definisie van depressie, terwyl sy Samantha as die definisie van uitdrukking beskou.
Esra het drama aan die Universiteit van die Witwatersrand gestudeer en op 16 in haar heel eerste fliek, I Dreamed of Africa (teenoor Kim Basinger), gespeel.
Sy is dankbaar vir die plaaslike werk wat M-Net skep.
Joshua Eady, Frank Rautenbach en Shannon Esra in 'Lioness'. Foto: M-Net
"Dit is so bemoedigend. Ons plaaslike talent moet opgebou en gevier word. Ons kry dit reg om stories op 'n eg Suid-Afrikaanse manier te vertel. Ons groei as storievertellers."
Ander akteurs in Lioness sluit in Jacques Bessenger, Frank Rautenbach, Nokuthula Ledwaba, Fiona Ramsay en Natasha Sutherland.
"Jy sal op die punt van jou stoel sit," sê Esra. "Elke episode eindig met 'n cliffhanger. Dit is ongelooflike skryfwerk. Ek is baie bang om te sien hoe dit gaan lyk – 'n mens wonder altyd watter van die klomp takes het hulle gebruik – maar ook opgewonde. Kykers sal beslis agterna baie hê om oor te gesels."